Predkladacia správa

Návrh poslancov Národnej rady Slovenskej republiky Dušana Jarjabka a Dušana Čaploviča na vydanie zákona, ktorým sa dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. v znení neskorších predpisov (tlač 1055), predkladá na rokovanie vlády minister kultúry Slovenskej republiky na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov z dôvodu, že upravovaná problematika patrí do pôsobnosti Ministerstva kultúry Slovenskej republiky.

Účelom návrhu zákona je upraviť zákaz zobrazovania scén reálneho násilia nielen v programovej službe a v jej zložkách, ale aj v ponuke programov – tzv. upútavkách a doplniť novú vekovú skupinu maloletých (15 rokov) do klasifikácie programov podľa vekovej vhodnosti.  

S t a n o v i s k o

S úpravou v bode 2 predloženého návrhu by bolo možné v princípe súhlasiť, avšak s predloženým návrhom ako celkom súhlasiť nemožno. 
Cieľom predloženého návrhu v bode 1 sa sleduje zákaz zobrazovania scén reálneho násilia aj v ponuke programov vysielanej programovej služby. Navrhovaná úprava v tomto bode je nesystémová. Platná právna úprava totiž umožňuje efektívnu aplikáciu zákona aj z hľadiska cieľa uvádzaného predkladateľmi návrhu. Podľa ustanovenia § 19 ods. 2 písm. d) zákona č. 308/2000 Z. z. programová služba a všetky jej zložky nesmú bezdôvodne zobrazovať scény reálneho násilia, kde sa nenáležitou formou zdôrazňuje skutočný priebeh umierania alebo sa zobrazujú osoby vystavované fyzickému či psychickému utrpeniu spôsobom, ktorý sa považuje za neoprávnený zásah do ľudskej dôstojnosti; platí to aj vtedy, ak dotknuté osoby s takým zobrazením súhlasili. Tzv. upútavky sú zložkami programovej služby, a teda uvedené obmedzenie sa na ne vzťahuje v plnom rozsahu. Neefektívnosť alebo nedôslednosť správneho orgánu pri aplikácii zákona v praxi nie je predsa preukázaním nedokonalosti právnej úpravy. Ostáva teda na Rade pre vysielanie  a retransmisiu, aby dôsledne dohliadala na dodržiavanie aj tejto povinnosti vysielateľmi televíznej programovej služby vrátane aplikácie sankčného aparátu, ktorý má k dispozícii. 
Predložený návrh zákona zároveň obsahuje viaceré nepresnosti legislatívno-technického charakteru, napríklad nedôsledná citácia novelizovaného právneho predpisu. 

Z uvedených dôvodov Ministerstvo kultúry Slovenskej republiky  n e o d p o r ú č a vysloviť súhlas s predloženým návrhom poslancov Národnej rady Slovenskej republiky.